text: Fait fu ce qu'il i apartint
   Tant com adont. Et lors revint
   Durbans à son ostel errant.
   Cléomadès trouva pensant.
   Or vous dirai en quel pensé
   Cléomadès avoit esté.
   Bien vit que, se Durbans estoit
   Conquis, que Lyadès seroit,
   Arse : ce ne porroit faillir ;
   Et s'on ne li devoit tenir
   Et à outrage et à bobant,
   La bataille en lieu de Durbant
   Durement à avoir amast,
   N'il ne revoit c'on n'en blamast
   Durbant, se à ce s'otrioit ;
   Et lui, qui ce requis aroit,
   On li atorroit à folage
   Et à orgueill et à outrage.
   Ainsi seroit chascuns blasmez.
  